SJEĆANJE NA VUKOVAR

Vukovar drugim imenom nazivamo Grad Heroj. Zašto?

Prije dvadeset godina izbio je Domovinski rat između Srbije i Hrvatske. Pošto se sve odvijalo blizu granice Vukovar je, zbog zemljopisnog položaja, prvi napadnut i razoren. Poginulo je mnogo odraslih ljudi i djece. Nijednom ulicom nije se moglo proći, a da se ne vide mrtva tijela. Bili su to strašni i užasavajući prizori. Žene su ostajale bez muževa, a djeca bez očeva. Jedan od najvećih pokolja ovog surovog rata bio je onaj na Ovčari. Tamo je danas posljednje počivalište hrvatskih branitelja i vatra života koja se ne gasi. Na Ovčari se nalaze tisuće bijelih križeva. Najveći simbol Vukovara je Vodotoranj koji je izrešetan metcima, ali nije srušen. U Oluji, najvećoj akciji čišćenja hrvatskih prostora, naši branitelji uspješno su obranili Hrvatsku i Vukovar. 18. studenog svake godine, u svim Vukovarskim ulicama diljem Hrvatske, pale se svijeće da bi se odala počast poginulima u ovom strašnom ratu.

Hrabrost hrvatske vojske i snagu Vukovara nitko nikada nije zaboravio i moramo biti ustrajni na tome da tako i ostane. Vukovar zauvijek ostaje u srcima svih Hrvata.

Jelena Jurić, 6.c

SJEĆANJE NA VUKOVAR

Vukovar ima mnogo imena, a sva su vezana za njegovu žrtvu u ratu. U svakom slučaju odnosi titulu herojskoga grada naše države.

On je prvi grad koji je u ratu, zbog svoje geografske pozicije, bio osvojen. Osvojen je na vrlo ružan, rekla bih čak brutalan, način. Mnogi životi iznenadno i naprasno su ugašeni. Ali Vukovar je naš ponos. Za vrijeme rata bio je to prazan grad, čuli su se samo pucnjevi, jecaji i krikovi ljudi koji su doživjeli strašnu sudbinu. Bilo je nemoguće izići vani bez straha i bojazni za vlastiti život. Pored Vukovara nalazi se Ovčara. To je groblje ubijenih. Vodotoranj je, također, dobar prikaz palog Vukovara. U Vukovaru se polako sve obnavlja. Ali ono najvažnije, životi ljudi koji su izgubili svoje voljene, nikada u potpunosti neće biti obnovljeni. Bol i tuga za njima uvijek ostaju i nemoguće ih je izbrisati. Vukovar je sada novi grad. Grad koji se ponovno pokušava uzdignuti iz pepela i nastaviti živjeti normalnim životom. Naravno, nije lako i baš zato mu svi mi moramo biti potpora u njegovom obnavljanju i nikada ne zaboraviti sve one koji su dali život za nas i za ovu državu.

Poseban dan za to je svakako i 18. studenog kada se moramo prisjetiti, pomoliti i zapaliti svijeće za sve naše branitelje koji su položili život za nas.

Andrijana Jurić, 6.c